amanoisuno/poet huggingface dataset:
太行 司馬光
象帝胚渾散，愚公轍跡開。横行四極外，蟠據九河隈。岪鬰天閽近，峥嶸地軸回。陽崖明草樹，陰壑轉風雷。波沓羣峰涌，雲奔峭壁來。猿巖垂磊落，龍窟鬭喧豗。噴雨驚湍灑，跳壘巨石頽。平途憂屐折，跬步戒輪摧。覆頂千春雪，緣潭萬古苔。谷盤容國士，髓裂餌仙才。晉市飛樵札，燕郊落燒煤。棋圖分冀野，蟻壤認叢臺。在昔王塗塞，嘗聞霸略恢。嚴關陰伏甲，間道夜銜枚。挾詐揮金斗，貪功襲墨縗。戰場空爝火，京觀悉蒿萊。險易曾何變，興亡只可哀。隆平方恃德，襟带自崔嵬。
石昌言學士宰中牟日爲詩見寄久未之答今冬罷武成幕来京師此詩謝之 司馬光
昔年三月浪，鱗翼化雲雷。竹箭流俱上，芙蓉幕對開。瀵泉揚沸渭，泰華聳崔嵬。捧檄容歸省，飛觴復屢陪。芬芳襲芝室，嘉慶侍蘭階。吳璧評殘筆，隋碑讀漬苔。清陰依玉樹，和氣樂春臺。薄宦俄成别，私門忽遇災。一朝捐綵服，五載泣粗縗。季路還從仕，任安獨見哀。近畿須健令，劇邑試長才。過目全牛解，迎鋒巨枿摧。雉留乘蔭伏，蝗避境苗迴。時得鳴琴暇，仍飛麗句來。正知榮篋笥，無足報璿瑰。紞鼓俄攀鄧，安車已召枚。賦成平樂館，燕奉柏梁杯。自顧誠駑緩，于今尚草萊。履穿羞路雪，蓋敝怯京埃。儻借餘光便，炎風動死灰。
昌言見督詩債戲呈絕句 司馬光
學餒才貧杼軸勞，踰年避債負詩豪。倒囊不惜償虚劵，未敵瓊瑤舊價高。
静夜 司馬光
午夜空齋四悄然，清寒透骨不成眠。秋風故掲疏簾起，正漏月華來枕前。
春 司馬光
紅桃素李競年華，周偏長安萬萬家。何事青青庭下柏，東風吹盡亦無花。
送導江李主簿君俞 司馬光
學海無涯富，辭鋒一戰勛。聲華掩終賈，賦頌繼淵雲。五斗爲邊吏，千倉飽戍軍。明恩美尤異，優秩賞能勤。黄祖陰懷怒，張湯巧用文。折雖因木秀，燒不變蘭薰。迹有窮通異，心無得喪分。龍蛇寧久蟄，玉石豈俱焚。蜀國花饒思，臨邛酒易醺。西風時有意，尺紙慰離羣。
送峽州陳廉秘丞  其一 司馬光
宜都賢太守，治迹古人齊。虎負衆子去，鳳環羣鳥棲。行增潁川秩，别降武都泥。正恐還朝速，春林未子規。
送峽州陳廉秘丞  其二 司馬光
郡府猿聲外，旌旗鳥道邊。樓高出楚塞，煙霽識巴船。襦袴嗟来暮，簪紳惜外遷。皇仁矜遠俗，非謂意疏賢。
送峽州陳廉秘丞  其三 司馬光
地險三巴口，江流百折蟠。騶珂通峽響，門戟照秋寒。翠壁虎牙石，素花狼尾灘。孫劉置柵處，細爲寫圖看。
武成致齋奉酬吳沖卿寺丞太學宿直見寄二首  其一 司馬光
廣文更直太常齋，咫尺無從盡素懷。不及清風得隨意，夜深容易過天街。
武成致齋奉酬吳沖卿寺丞太學宿直見寄二首  其二 司馬光
雪後餘冰尚綴簷，月華霜氣入疏簾。難堪瓊玉驚心骨，坐覺清寒幾倍添。
雪中尋友人不遇 司馬光
擁袖犯風雪，驅車行詣誰。朱門不可入，素友復難期。依世誠多拙，迷方忽自悲。褊心終寡合，吾道易參差。
河邊晚望 司馬光
高浪崩奔捲白沙，悠悠極望入天涯。誰能脫落塵中意，乘興東遊坐石槎。
早春寄東郡舊同僚 司馬光
樓臺带餘雪，寒色未全收。久負入關意，空爲同舍羞。清樽接勝友，飛蓋從賢侯。應恨春來晚，烟林已數游。
邊將  其一 司馬光
紅旗一簇聚山椒，霽日清風看射雕。脫帽少年遙稽首，漢家新將霍嫖姚。
邊將  其二 司馬光
月白星稀霜氣多，卷旗束甲涉葱河。田家不覺官軍度，夜半只聞風雨過。
邊將  其三 司馬光
横吹長笛千萬騎，將軍塞北立功迴。邊人爭出孤城望，漸見旌旗天外来。
漁父 司馬光
楚岸橘花香，扁舟泛渺茫。短蓑衝密雨，素髪凈秋霜。煙外鳴桹遠，波間擲線長。無人識名姓，擊楫入滄浪。
早春  其一 司馬光
梅梢柳萼未全開，日澹風和春意來。雨後誰家有桃李，會須多買及時栽。
早春  其二 司馬光
璿霄轉斗車，春意逼梅花。熟寐侵街鼓，閑情到酒家。晴陽浮地末，寒色斂天涯。歸鴈空餘迹，朝來印浦沙。
山中早春 司馬光
山木欣欣意，春光次第催。欹巾望歸鴈，伏檻聽新雷。巖静聞冰折，巢空喜燕來。澗花從寂寞，亦向草堂開。
贈學仙者 司馬光
微逕透重巒，茅堂竹葉冠。方瞳映骨靜，秀氣逼人寒。夜火裝丹竈，晴霜醮石壇。不須驚淺俗，輕舉入雲端。
留别友生 司馬光
野際共爲别，客亭芳草新。何心更執酒，滿目盡傷春。今古無窮路，東西相背塵。行行復回首，不欲着鞭頻。
二月六日初見待漏房前柳色微綠欣然成詠 司馬光
宮城映出絲絲綠，頓覺皇州春意迴。從此不辭驅瘦馬，六街終日踏塵埃。
垂柳 司馬光
天意清和二月初，春風不動整如梳。陶潛宅外時無此，想更蕭條不易居。
閑居 司馬光
故人通貴絕相過，門外真堪置雀羅。我已幽慵僮更懶，雨來春草一番多。
中秋陪張龍圖讌射堂初夕陰雲酒行頓解喜而成詠 司馬光
飛蓋共徘徊，西園高宴開。秋雲惜明月，留待庾公來。
貽宋四行簡迪 司馬光
離羣如幾辰，屈指十青春。不意輪蹄跡，共兹京洛塵。文場投漆契，客路轉蓬身。别易相逢闊，過從莫厭頻。
自嘲 司馬光
盤飱羅新蔬，充腹不求餘。窮巷晝扃戶，閑軒卧讀書。有心齊塞馬，無意羡川魚。世道方邀逐，如君術已疏。
醉 司馬光
厚於太古暖於春，耳目無營見道真。果使屈原知醉趣，當年不作獨醒人。
雪寒取酒 司馬光
雪意久未就，寒雲低不收。飄揚插孤幟，迢遞映高樓。試假賢人濁，聊攻客子愁。呼僮攜小榼，更凖黑貂裘。
虞部劉員外約遊金明光以賤事失期劉惠詩見嘲以詩四首謝之  其一 司馬光
絲管嘈嘈耳不分，綺羅雜踏自成春。不唯漢帝昆明小，更覺唐家曲水貧。
虞部劉員外約遊金明光以賤事失期劉惠詩見嘲以詩四首謝之  其二 司馬光
絳闕朝歸散玉珂，不遊不飲奈春何。皇仁聼使歡娛極，白簡從君冷峭多。
虞部劉員外約遊金明光以賤事失期劉惠詩見嘲以詩四首謝之  其三 司馬光
碧柳紅桃照眼春，綺肴芳醴集朝紳。自嫌林野疏頑迹，難預風流席上賓。
虞部劉員外約遊金明光以賤事失期劉惠詩見嘲以詩四首謝之  其四 司馬光
上苑花繁高覆墻，曲堤風暖柳絲長。爐邊應有步兵尉，甕下難尋吏部郎。
孫器之奉使淮浙至江爲書見寄以詩謝之  其一 司馬光
韊矢迎山驛，軺車下帝臺。夜看牛斗分，應有使星来。
孫器之奉使淮浙至江爲書見寄以詩謝之  其二 司馬光
曉棹旌旗迥，暮河鉦鼓喧。商船極目避，漢使一何尊。
孫器之奉使淮浙至江爲書見寄以詩謝之  其三 司馬光
吳釀木蘭春，紅鱸白錦鱗。玉盤聊下筯，初識紫絲蓴。
孫器之奉使淮浙至江爲書見寄以詩謝之  其四 司馬光
岫貼晴天闊，舟緣石岸深。遙知作書處，纜裊綠波心。
孫器之奉使淮浙至江爲書見寄以詩謝之  其五 司馬光
沙溆鸖爭飛，波光可染衣。松江異淇水，信美不如歸。
和國子夏主簿李花 司馬光
儒宮岑寂覺春閑，仙李繁花重壓欄。碎錦不飛蒙樹合，素雲欹亞舉枝難。能詩此日當推謝，捧賜他年足繼桓。更約雕盤薦秋實，豈徒穠艷一朝看。
送聶之美攝尉韋城 司馬光
徒勞已足倦，漂泊益栖遑。短劍無三尺，征衣共一囊。折腰從事馬，贊謁使君堂。併日屢承檄，無時不裹糧。官曹大児戲，弓槊小軍行。破柱翻偷窟，傾林索盗囊。村墟旅顔黑，風日故衫黄。暝宿投煙舍，朝餐蔭道桑。唯憂課書殿，豈慕薦飛章。志氣空磅礴，才華浪激昂。鐫鑱圭始瑩，磨拂鑒尤光。衣褐仍纒袴，無羞俗吏裝。
送吳辨叔大名司戶  其一 司馬光
元宰司宮鑰，旌旄壓大河。敢言趨府倦，私歎折腰多。機發何妨避，光塵未免和。艱難方遠到，慶閥肯蹉跎。
送吳辨叔大名司戶  其二 司馬光
致遠必自近，如君豈椽曹。魚龍試春浪，松栝露秋毫。錯落辭華富，硜𥐪氣節高。垂天起膚寸，無歎走塵勞。
送楊太祝知長洲縣 司馬光
三吳佳縣首，民物舊熙熙。專用清談治，非如俗吏爲。林疏丹橘迥，稻熟白芒欹。宜使民無忘，嚴修太伯祠。
和邵興宗秋夜學舍宿直 司馬光
直舍逍遙度清夜，暫投逢掖解儒冠。高樓影背星河轉，疏竹氣兼風露寒。籬下黄花新蘂亂，門邊碧柳舊株殘。折腰把板今無有，勿似陶潛遂棄官。
和吳冲卿病中偶書呈諸同舍光時亦卧疾 司馬光
病來門不掃，秋草翳吾廬。棄置賢人酒，蕭條長者車。冥迷牀鬬蟻，潤溽篋生魚。藥物從無繼，簞瓢自有餘。形神寂可弔，身世邈相疏。何事文園客，痟中亦著書。
月下小飲 司馬光
美景賞心相值難，良宵四座盡儒冠。月華過冷衣襟潤，酒力易消樽俎寒。自有笑談供逸氣，不須絲竹借餘歡。坊樓五鼓欲催曙，桂影長先高興闌。
又絕句 司馬光
舉首孤輪不似遙，尊前狂氣出雲霄。常娥不惜惜丹桂，欲就高枝掛酒瓢。
馬病 司馬光
羸病何其久，仁心到棧頻。須憐苜蓿歉，當認主人貧。客舍同蕭索，山程共苦辛。未能逢伯樂，且可自相親。
入塞 司馬光
萬騎入榆關，臯蘭苦戰還。摧鋒佩刀缺，蹋血馬蹄殷。鐃吹來風外，牛羊出霧間。須知沙塞惡，壯士變衰顔。
喜孫器之來自共城 司馬光
取友不無人，愛君天性真。遠尋窮巷宅，未拂滿衣塵。主禮貧尤重，交情别更親。誰家釀醇酒，盡醉準衣巾。
送韓太祝知錢塘 司馬光
冠佩鬰相映，由来積德家。一時推雋異，四海走聲華。圖籍添舟重，江山忘路賖。夷塗指霄漢，跼驥不須嗟。
和聶之美鴈 司馬光
汲汲復栖栖，往來誰與期。映雲纔可見，入霧杳難追。羈枕夢初斷，寒閨涕已危。冥冥遠繒繳，愧爾獨知時。
送王太祝知伊闕 司馬光
百里驩迎新令賢，儒經吏術盡家傳。天開嶺阜竦雙闕，地雜桑麻隘一川。錦雉馴飛春陌上，雪鳬高去夕嵐邊。長才久屈君無限，所惜斯民受賜偏。
慶曆七年祀南郊禮畢賀赦 司馬光
雷鼓千通破大幽，天開獄鑰縱纍囚。驛書散出先飛鳥，一日恩流四百州。
送張太博知岳州 司馬光
嚴風秀木折爲薪，得罪由來爲出羣。粥粥黄雞憎鸖介，芄芄青蔓掩蘭薰。天資讒嫉多端巧，人極精明不易分。飲水豈言吳刺史，謗書翻似馬將軍。波濤洶涌動寒野，樓閣嶣嶤壓暮雲。紅葉寺深秋暖見，蒼山鐘迥夜清聞。何妨絕境聊爲中，正恐中朝亟用君。身外百愁俱擲置，放歌沈飲且醺醺。
和之美河西列岫亭 司馬光
秋山對疏牖，羈客倦登臨。雨後嵐光活，晴初落照深。素波明别浦，赤葉照衰林。佇目寂無語，何人知此心。亭臯資遠矚，秋思浩無涯。鴈唼牽菱蔓，童歌出荻花。壟荒猶叱犢，枝暗稍栖鴉。煙靄藏東渚，憑軒莫望家。
書事 司馬光
志士喜功業，感時心易勞。蘖栽終栝柏，荒蔓任蓬蒿。梁竦慵爲吏，蕭咸恥詣曹。風霜果不變，會見出雲高。
釣魚有感  其一 司馬光
垂竿臨晚岸，堅坐據莓苔。餌落萍初散，魚驚荷暫開。有求雖瑣細，未獲且低回。君識磻磎老，曾垂綠髪來。
釣魚有感  其二 司馬光
野釣披榛竹，無人知往來。高空飛不下，鷗鳥已相猜。
田家 司馬光
未塞豪人奪，何言公賦收。皇心雖惻隱，蓬戶或焦愁。爲吏空多祿，無人能此憂。知君坐公府，佗日富民侯。
和人葦花 司馬光
葭菼迷河曲，高秋一番榮。齊紈張野白，楚練照川明。不夜月長皎，踰時雪未晴。萬仙霓帔合，千畝玉苗生。漠漠波瀾偃，茫茫沙磧平。際空鹽海竭，垂地塞雲横。日暖鷗無色，風高鶴有聲。逢君得嘲賦，豈愧束薪并。
送趙書記之官華州 司馬光
車馬西城外，遙遙未有塵。辭梁猶带雪，過洛漸生春。幕府斜依嶽，關山曲抱秦。曩来謨畫拙，不必笑前人。
寄題陟屺寺 司馬光
鄭南峰下寺前軒，反景分明見渭川。爲報十年容易别，於今愁悴不如先。
寄鄭縣史令千之  其一 司馬光
憐君比比得佳縣，勝概閑情雙有餘。爲看西溪日沈後，如何南浦月生初。
寄鄭縣史令千之  其二 司馬光
長春宮柳遠扶疏，新樹應多舊已枯。蠧柱苔牆偏尋歷，古亭猶有杜詩無。
送華亭沈主簿 司馬光
執袂青門道，蕭蕭馬欲東。暮雲零落翠，遠樹淺深紅。楚澤吟聲裏，吳山醉眼中。相思杳何許，野鶴唳高風。
閏正月十五日夜監直對月懷諸同舍  其一 司馬光
霧浄金波溢，天開碧幕空。夜寒雖料峭，春意自冲融。熠熠枝上露，翛翛竹杪風。暫還林野興，不似畜樊籠。
閏正月十五日夜監直對月懷諸同舍  其二 司馬光
澹薄春雲散，低昂北斗横。微分漢津鴈，静識建章更。濁酒憐虛爵，高文憶友生。前軒空不掩，悵息負孤清。
歸鴈 司馬光
亦知南國稻粱肥，水滿春江努力歸。聞道楚人繒繳細，平沙短草盡藏機。
憶龐之道 司馬光
疇昔兩垂髫，知音結久要。何言半塗别，不待歳寒彫。幸有才名在，非隨氣運消。英靈猶彷彿，宿草已蕭蕭。
送鄭推官赴邠州  其一 司馬光
形便豳公國，旌旗擁將壇。秦雲低落日，塞樹怯春寒。草檄無留思，投壺不廢歡。還應笑黄卷，寂寂守儒官。
送鄭推官赴邠州  其二 司馬光
百榼行春樂，千弓從獵豪。苦吟邊月冷，飛鏑野風高。奇策鞭殊俗，長纓繫不毛。輸君躍馬貴，一等着青袍。
送鄭推官赴邠州  其三 司馬光
驕虜已歸計，聖朝方寢兵。時聞候火入，非復塞塵驚。秋嶺無南牧，春田恣北耕。休窮西海路，辛苦學甘英。
興宗約遊會靈久不聞問以詩趣之 司馬光
勝地何妨行樂頻，萬雙白璧不賒春。臘醅已老久未壓，楊柳青青不待人。
清明日興宗飲趙道士東軒 司馬光
佳遊得令辰，過此不爲春。一境風光秀，萬家煙火新。燕初飛玉殿，草不染香輪。逼水蒲牙短，圍堤柳带勻。縱談高出古，落筆健生神。日暮還醒去，林花應笑人。
上巳日與太學諸同舍飲王都尉園 司馬光
冠蓋鬰相依，名園花未稀。游絲縈復展，狂絮墮還飛。積弩遺風陋，蘭亭舊俗微。何如詠沂水，春服舞雩歸。
寄題洪州慈濟師西軒 司馬光
登臨傳勝絕，悵息未成遊。山氣高凌霽，湖光碧照秋。煙疏茶竈迥，燈冷竹房幽。安得聊憑檻，蕭然洗客愁。
山頭春色 司馬光
天意欲迴煦，羣生稍鬰蒸。平田猶未遍，絕嶺獨先升。翠色添崖柏，寒聲折澗冰。誰爲物外友，挈手共同登。
三月十五日宿魏雲夫山莊 司馬光
先生嫌俗賓，猶與故鄉親。不惜烟霞地，暫容繮鎻身。林廬深有徑，雞犬四無鄰。蔌蔌闇花墮，蒼蒼古柏春。飯炊松粒細，盤采蕨芽新。静覺精神健，閑知氣味真。谿泉冷毛髪，山翠濕衣巾。竹色消酲易，林聲破夢頻。客輪来去轍，驛路古今塵。明日空迴首，白雲應笑人。
又七言 司馬光
聞道山家門鎮開，獨驅瘦馬出塵埃。白雲明月先無約，何事今宵亦此来。
留别逢吉 司馬光
君念承明臭味稀，相逢惜别重依依。會稽太守方坐嘯，東郭先生還步歸。樂飲林塘留節物，餞行里舍動光輝。雙旌迴去行人發，一带長臯煙雨微。
陜城桃李零落已盡硤石山中今方盛開馬上口占 司馬光
西望飛花千樹暗，東来芳蘂一番新。行人不惜泥塗倦，喜見年光兩處春。
自澠至洛循糓水行百餘里 司馬光
已煩糓水遠相送，更得嵩峰遙見迎。水碧峰青看未足，却愁前到洛陽城。
送邵不疑知常州 司馬光
宦學不營身，京華費十春。非貪爲郡樂，意欲與民親。祖帳青門道，歸帆揚子津。江山舊遊在，煙火故鄉鄰。敢惜離群闊，欣聞得吏循。嗟余一囊米，溟負鬢絲新。
送聶之美任雞澤令 司馬光
趙魏高氣俠，到今風俗然。椎埋吏難禁，擊斷世稱賢。明府宜更瑟，罷民庶息肩。無如繭絲者，急斂縱敲鞭。
送張秘校知分寧 司馬光
百里大夫官不輕，莫嗟領上髪垂星。人生糓祿偏宜晚，世路艱難不厭經。數曲秋江縈縣白，幾峰霽色入簾青。于公嚮日多陰德，已有鵷鶵在帝庭。
館宿遇雨懷諸同舍 司馬光
佳雨濯煩暑，翛然生曉涼。森沈殿瓦碧，羃歷井苔蒼。院静杉篁秀，人閑鐘鼓長。憑誰同把酒，清興窅相望。
送韓直講鄆州寧親 司馬光
車馬儼何之，東岡舊有陂。三年别親意，千里達家時。去仕元戎幕，來爲太學師。寧須負斗米，不復斷機絲。物色迎歸鞚，光輝入壽卮。人生無此樂，此樂獨君知。
宣徽使河東經略使鄭文肅公挽歌  其一 司馬光
璿璣敷帝命，金節護邊兵。盡付將軍制，真爲儒者榮。扶搖方上擊，濛汜忽西傾。罷市人相吊，紛紛滿百城。
宣徽使河東經略使鄭文肅公挽歌  其二 司馬光
柳翣喪容盛，江山故國遙。清時獨長往，何日重来朝。事與秋雲斷，榮如曉夢消。西風虎丘路，馬鬛又嶕嶢。
又代孫檢討作二首  其一 司馬光
湖澄翠岫孤，勝地古東吳。氣象常時秀，英靈何世無。金閨演王綍，玉帳綰兵符。煒燁照鄉曲，從兹益重儒。
又代孫檢討作二首  其二 司馬光
人爲天地客，處世若浮休。豈有生長在，祗知名可留。露沾寒草晚，風嘯白楊秋。地下求文友，應從顧陸遊。
送丁秘丞知雍丘 司馬光
古縣跨河流，人繁軍市稠。羽飛朝暮驛，鱗疊往來舟。兄擅才華久，時推政治尤。足猶妨老驥，目不礙全牛。從道西来近，能無東望愁。時因趨上府，窮巷一相求。
苦雨 司馬光
積雨欲侵旬，朝晡漫不分。蒼涼微露日，慘澹已生雲。地半成泥滓，天應厭垢氛。時聞度鶬鴰，空外自爲羣。
酬師道雪夜見寄 司馬光
玉樹交横雪後天，銀河沉着斗欄干。筆峰微結冰絲澀，燈暈初成花燼殘。太學先生氈苦薄，公車倦客履仍單。欲吟佳句到清曉，夜寂愁聞金石寒。
代叔禮作使北詩 司馬光
人主愛民物，心無彼此情。約歡同一國，蒙福遍羣生。玉帛遙相望，風波寂不驚。熙熙南北海，所至盡升平。
又擊毬 司馬光
肅奉乘軺命，仍陪戲馬遊。朋分初迥出，勢合復相收。顧盼華星激，縈迴紫電流。良因重嘉好，禮接使臣優。
送計先輩尉宗城 司馬光
紅塵久帝城，高價動公卿。竹栢寒方茂，驊騮老更成。冰霜驅馬瘦，書劍束裝輕。丞相虚東閣，遙知倒屣迎。
送趙殿丞歸成都 司馬光
蜀棧錦衣来，高堂綬笥開。恩輝同日至，喜色共春回。駟馬過鄰社，朝裾捧壽杯。吾生無此樂，空使寸心摧。
送張都官江南東路提刑 司馬光
楚俗號難治，司刑尤擇賢。危疑片言决，舒慘一方專。松不彫寒色，絲曾斷直絃。清風過江外，應在下車前。
送楊秘丞通判揚州 司馬光
苦聞小杜說揚都，當昔豪華今在無。江勢横来控南楚，地形前不瞰東吳。萬商落日船交尾，一市春風酒並壚。得意莫忘京國友，踏塵衝雪奉朝趨。
送光祿王卿致仕歸荆南 司馬光
九列誰云非顯塗，人生已不負爲儒。拂衣長揖夔龍貴，散髪還爲黄綺徒。白鶴歸飛心自遠，青霞高舉勢何孤。千金盡與鄉人費，不向江頭買木奴。
贈清衍 司馬光
我厭俗緣苦，空爲薄宦牽。如師真達者，於世亦超然。敝笠衝塵陌，寒雲擁雪天。崎嶇遠相顧，深愧此心專。
和道粹春寒趨館馬上口占 司馬光
殘臘尚要春，清寒更著人。雪華猶惜别，物意倍添新。雲壓宮城重，風調玉漏勻。行遊宜結轡，九陌未多塵。
同次道元日宿尚書省聽戒誓寄常州卲不疑 司馬光
椒花獻歳新，瑄玉侍祠頻。此夕同華省，非才愧後塵。江風迎茜斾，沙雨待朱輪。不比齋宮冷，端居棄擲春。
和子淵除夜 司馬光
緹室重飛玉琯灰，物華全與斗杓回。依依殘臘無情别，歷歷新春滿眼來。強取酒卮浮翠柏，懶開粽葉覓楊梅。男兒努力平生志，肯使功名落草萊。
春祠致齋寄呈景仁次道 司馬光
比日聚官舍，笑言曾未厭。暫成揮手别，各有侍祠嚴。晴景朝朝麗，春容物物添。解齋當共醉，莫遣此期淹。
雙井茶寄贈范景仁 司馬光
春睡無端巧逐人，驅訶不去苦相親。欲憑洪井真茶力，試遣刀圭報谷神。
送王殿丞西京簽判 司馬光
清白世風存，王公復有孫。挺生如玉樹，不竭似淮源。日背嵩峰紫，春添洛水喧。幕中多勝友，肯使負芳樽。
和子淵元夕 司馬光
神嶽嶕嶢闕角齊，銀蟾無影玉繩低。風傳絲管交加發，燈滉星河上下迷。清醴横飛金鑿落，香塵不染錦障泥。誰知此夕齋祠客，近在宮城槐柳西。
送謝都官知光化軍 司馬光
廐吏整車馬，匆匆辦曉裝。青緺出閶闔，朱斾指滄浪。野店杏初發，津亭柳已黄。行行不可駐，猶及勸耕桑。
送仲更歸澤州 司馬光
太行横擁巨川回，三晉由来産異才。展墓乘春走鄉陌，負書拂曉下蘭臺。河陽路側花應合，天井關頭雪未開。會使鄉人驚六印，莫羞今日弊裘来。
二月二日太常致齋晨起呈景仁次道二同舍 司馬光
官舍春蕭瑟，朝來尚薄寒。人雖繁陌上，塵不近門端。已負踏青約，仍無舉白歡。憑君御溝上，試折柳條看。
送劉觀察知洺州 司馬光
漢家英俊士，衮衮出金閶。久襲通侯籍，新腰太守章。畛封連故趙，廬井带清漳。春色迎鐃吹，應忘道路長。
寒食御筵口號二首  其一 司馬光
雨意沉沉潑火餘，夔龍盛集退朝初。酒殽絡繹來丹禁，冠劍参差下玉除。紫鳳歸飛雲爛漫，黄鸝新囀柳扶疏。麥禾滿野邊烽息，佳節何妨賦樂胥。
寒食御筵口號二首  其二 司馬光
聖主褒優鼎軸臣，金觴玉醴照青春。萬家煙火朝來静，九陌風光雨後新。高燕翔飛驚紫綬，餘光點綴託朱輪。問牛因得觀民俗，不獨嬉遊惜令辰。
致政楊侍郎挽歌  其一 司馬光
時論歸清德，皇心重老臣。祖風終鯁直，家學本深淳。便殿談經久，安車就第新。如何金未盡，奄忽棄鄉人。
致政楊侍郎挽歌  其二 司馬光
憂國心如石，當朝有古風。掛冠雖在遠，遺札不忘忠。飛旐西歸洛，新阡背倚嵩。還令往來客，下馬白楊中。
送晁校理知懷州 司馬光
雞犬相聞桑柘春，風光明潤帝鄉鄰。群峰斜轉太行角，萬谷同趨馬頰津。簪組傾都邀别袂，壺漿滿路候行塵。非君厭薄承明直，天子方今重治人。
席上賦得榛 司馬光
微物生山澤，蕭條荆棘鄰。何人掇秋實，此日待嘉賓。雖無木桃贈，投此寄情親。
二月三十日與同舍宴李氏園晚歸馬上賦詩 司馬光
門前蹀躞金羈滿，坐上連翩玉斚飛。數尺遊絲留客醉，一行垂柳送人歸。同邀勝友時難得，重到名園花已稀。莫惜芳辰剩行樂，無端風雨横相違。
送師道知長溪因歸覲省 司馬光
羈旅帝城久，逢人青眼稀。聞君又當去，使我益思歸。佳色鄰鄉樹，高堂望綵衣。春流先自疾，心出片帆飛。
雙竹詩 司馬光
上苑通丹禁，脩林繞玉堂。周阿紆鏤檻，並榦擢新篁。蕭灑駢瑤甃，連翩拂璧璫。虯騰雙角直，鯨噴兩鬚長。曉泊煙華重，晴留雨氣涼。分音成律呂，齊秀待鸞凰。碧借雲霞潤，清依日月光。物情知有謂，天造固無方。比節羣誠合，虚心至道彰。吾君愈勤德，不敢有嘉祥。
和次道奉慈齋宮見寄 司馬光
去住邈如霄與塵，依依欲别更相親。雖知洛邑饒英俊，莫忘齋廬並直人。
送次道通判西京 司馬光
相府新承檄，蘭臺舊校文。題輿榮得士，把袂惜離羣。首夏郊原秀，晴陽草樹曛。觚稜日邊遠，關塞霧中分。翠嶺林端出，飛泉竹外聞。金羈遊爛熳，珠履醉繽紛。人服聲光重，官無薄領勤。歸期肯留滯，漢主待淵雲。
送劉儀先輩大名尉 司馬光
潭潭相府開，旌騎擁三臺。聞道廷中吏，無非天下才。策名新振拔，把板尚低回。勿爲卑飛困，青冥盡此來。
送皇甫寺丞知藍田縣 司馬光
南山三輔劇，百里古諸侯。誰爲絃歌小，不分宵旰憂。煙横輞川暝，雲照武關秋。安得無羈束，從君一縱遊。
酬次道板橋晚望見寄 司馬光
春來曾約醉河橋，深負垂楊千萬條。今日都門相望處，西風亂葉正蕭蕭。
送祁嶠潁陽主簿 司馬光
蒼山臨縣郭，雲木冷蕭騷。人有漁樵樂，官無簿領勞。垂天起膚寸，合抱本纖毫。志意誠脩立，歸飛羽翼高。
送李尉以監丞致仕歸閩中 司馬光
行行歌式微，浩歎返荆扉。却著登山屐，盡焚趨府衣。溪清魚影亂，竹闇筍牙肥。應悔浮名誤，空將白髪歸。
和伯鎮再入館 司馬光
甘泉獻賦人，流落浙江濱。自嘆三年謫，歸來萬事新。銓衡時進對，戶牖日相親。明主方思賈，非徒問鬼神。
和同舍對菊無酒 司馬光
黄花倚秋色，曄曄爲誰開。更使窺殘榼，空令洗舊杯。嗅香行繚繞，撚蘂立徘徊。盡日柴門外，白衣來不來。
文太師挽歌三首  其一 司馬光
汾晉地形美，古今多鉅賢。况承勛烈後，宜有慶靈傳。著位登朝古，聲華出衆先。起家從此始，圭組遂蟬聯。
文太師挽歌三首  其二 司馬光
美化流民物，薰然遺愛多。欒公當日社，邵父至今歌。庭有三鱣集，門容駟馬過。欲知餘慶在，公鼎格平和。
文太師挽歌三首  其三 司馬光
夏屋封何處，山田有卧牛。蟠根走伊水，回首負嵩丘。忠孝家風備，哀榮禮秩優。龍鸞舞宸翰，萬古照松楸。
送李祠部知滑州 司馬光
東郡堤繇苦，曏来煙火疏。提封百里遠，生齒萬家餘。賢守車纔下，疲人意已紓。行聞謠五袴，京廪滿郊墟。
和王道粹垂拱早朝王范二直閣班列在前戲成小詩 司馬光
霽日扶霜仗，祥煙覆曉班。帝居回北斗，天闕竦南山。紫殿鴻鸞肅，金門虎豹環。蓬萊兩仙伯，迥立白雲間。
答劉邍父賀龐公惠炭 司馬光
東郭先生履半穿，禦冬深愧主人賢。應憐道上雪欲積，意使爐中灰復然。麴糵暗添寒酒力，圖書共免濕薪煙。茅齋斗似饒光彩，客至何憂臘後天。
送田校理知晉州 司馬光
銓筦萃賢豪，夫君主劇曹。長才沛餘裕，衆論蔚推高。逮此分符貴，知無頓刃勞。公卿如有缺，不獨賜金褒。
正月三日與廣淵同出南薫門分趨齋宮塗中有作 司馬光
並轡出都門，蔥蘢日欲昕。野寒餘宿雪，樹闇濕春雲。未望郊宮近，先愁馬首分。一朝猶戀戀，可復久離羣。
寄題常州東山亭二首  其一 司馬光
謝傅英聲高可攀，結茅積土想東山。常憂勝概一朝盡，豈信風流千古還。麈尾蒲葵供永日，酒樽棋局奉歡顔。賢侯心迹遙相望，不使蘭陵風月閑。
寄題常州東山亭二首  其二 司馬光
閥閱崔嵬動四方，入門鸞鶴自成行。青緺舊已臨佳郡，墨客新歸耀故鄉。醉舞幾應摧屐齒，對棋正欲賭香囊。階庭玉樹寒相照，更使東山逸氣長。
送人爲閩宰 司馬光
萬里東甌外，溪山秀出羣。鄉人皆嗜學，太守復工文。正用慈良化，居無牒訴紛。誰云遠京國，佳政日相聞。
送才元守廣安軍歸成都覲省 司馬光
皂蓋五驊騮，今來異昔遊。簞壺交里舍，鐃吹下瀛州。壽酒行當舉，歸鞭不可留。春光久相待，先在錦江頭。
送上雒王推官 司馬光
墨綬百里宰，紅蕖幕府僚。民淳無鬬辯，地勝得逍遙。日上雲未散，春深雪不消。知音已交薦，勿茹紫芝苗。
送瀛州簽判蘇秘丞 司馬光
高陽十萬兵，幕府藉時英。塞上風猶勁，關南春未生。投壺邊柝静，倚馬檄書成。不忘塵中客，征鴻可寄聲。
和宋次道西都元日懷不疑并見寄 司馬光
露冕優分竹，題輿佐畫圻。比年攜手樂，兹日賞心違。齋祀春來併，娛遊别後稀。誰憐從窶卒，草際犯寒歸。
王金吾北園 司馬光
丞相後園天籞鄰，年年分借上林春。目前但識禽魚樂，門外何妨車馬塵。花蘤祗疑名品盡，圖書方驗古今貧。將軍朝下無餘事，端爲風煙作主人。
二月二十四日館宿興宗舍後桃花盛開偶書牖上 司馬光
金馬春寂寂，穠桃隨意開。夕風零落盡，不待主人來。
送周寺丞畋知洛南 司馬光
太華指商於，中間百里餘。稍行山驛遠，漸與世塵疏。楚塞參差接，秦民錯雜居。惜哉非綮肯，不足試投虚。
送齊學士知荆南 司馬光
漢家太守治才高，楚國山川氣象豪。旗斾逶迤蟠夢澤，樓船贔屭壓江濤。雄名誰復知宣武，遺愛猶應祀叔敖。何必三年求奏計，詔書朝夕賜金褒。
送王待制知陜府 司馬光
疇昔誠相契，間關分不渝。絕絃悲宿草，撫首念諸孤。位略尊榮間，年忘德齒殊。清陰容息足，重語辱嘘枯。鶠閣騫雲表，虹旌拂海隅。明光新出綍，陜陌重分符。豐潤還桑梓，讙謳復路衢。寧須更條教，耆舊已簞壺。
送張景淳知邵武軍 司馬光
閩嶺窅何在，東南千里遙。仳離傷草草，會合更迢迢。隋岸微吹絮，吳江欲上潮。肯無同舍念，回首弭輕橈。
送章伯鎮知湖州 司馬光
江外饒佳郡，吳興天下稀。蓴羮紫絲滑，鱸膾雪花肥。星斗寒相照，煙波碧四圍。柳侯還作牧，草樹轉清輝。
送王伯初通判婺州 司馬光
煜爚屏星駕，迢遙婺女區。嵐光晴向背，溪溜暖縈紆。萬室鳴機杼，千艘隘舶艫。若逢耆舊問，能說隱侯無。
送張少卿學士知洪州 司馬光
相府典刑在，朝閨望實高。紬書榮史觀，典樂重卿曹。夷路迎飛鞚，桑林應奏刀。家籝傳舊學，廟鼎刻前勞。袨服屯千騎，連檣閲萬艘。劍芒衝夜氣，閣影動秋濤。風色傳花信，煙光拂酒膏。使君專問俗，無意在遊遨。
送昭遠兄歸陜 司馬光
種種親頭白，帝城難少留。倚門應有望，列鼎本無求。清夜多歸夢，紅塵厭久遊。此行殊捧檄，轅下五驊騮。
寄清逸魏處士 司馬光
鄉樹三搖落，臨風歌式微。徒嗟俗緣重，端使素心違。茅閣松杉冷，山園藥草肥。不能如海燕，歲歲一西飛。
送雲卿知衞州 司馬光
汗簡成新令，褰帷刺劇州。韋平家法在，邵杜治聲優。野竹交淇水，秋瓜蔓帝邱。三年歸奉計，肯顧石渠遊。
送昌言知宿州 司馬光
煒煒符離守，中流簇鼓旂。柳陰濃不斷，舟勢激如飛。魏闕行歸奏，承明秪暫違。星軺晨夜度，尺素勿令稀。
送濟川知漢州二首  其一 司馬光
金馬從容樂，問君何所之。客心彯若梗，親髪暠如絲。舊學已孤陋，素交仍别離。執經時有問，使我復從誰。
送濟川知漢州二首  其二 司馬光
千騎擁朱轓，青霞晝繡還。復尋題柱迹，重過棄繻關。曉棧流雲濕，秋湖脫葉殷。久遊今得意，真不愧江山。
哭公素  其一 司馬光
負書遊上國，拾芹取榮名。雅度津涯闊，高文風雨驚。忘懷飜得謗，縱酒遂傷生。忍使泉臺客，悁悁不自明。
哭公素  其二 司馬光
丹旌倚輤車，榮辱盡虚無。半道驊騮頓，先秋蘭雨枯。兒癡纔過齓，親老不勝扶。家事今蕭瑟，寧將未第殊。
送程端明知成都 司馬光
高陽將幕開，濯錦使旌来。欲識關頭雪，正如江上梅。宵衣矜遠俗，露冕寄良才。豈待三年最，脩梧茂帝臺。
丁尚書挽詞二首  其一 司馬光
鳳蹕遊汾曲，非熊得偉人。閨臺尤顯重，訓誥愈深淳。論道參黄閣，横經侍紫宸。如何天不愸，志業未全伸。
丁尚書挽詞二首  其二 司馬光
丹闕晨趨退，蕭然忘世榮。閑齋虚自白，永日澹無營。脫落簪纓累，沈冥丘壑情。貪夫誠有激，千載素風清。
奉和濟川代書三十韻寄諸同舍 司馬光
金馬延羣儁，芸香聚衆書。杳疑神境絕，深與世塵疏。氣逼煙霄爽，光分日月餘。不材叨誤選，故友幸聯居。雲蓋森胡騎，天閽謹契魚。後先陪賈馬，左右揖嚴徐。朱閣霜清外，璇題日上初。辭林精采擷，藝圃縱遊漁。决勝楸枰暝，窮歡綺席舒。朝昏升紫闥，咫尺待彫輿。玉壘俄鄉思，銅符忽詔除。綵衣承几杖，華轂照園廬。四郭柑垂蔭，千塍稻散渠。壺漿迎露冕，鐃吹擁高旟。有德能仁虎，無欺恥怒狙。道途繁揖讓，犴獄絕淪胥。滯穗棲場圃，鳴桴靜里閭。貧寧費官燭，饑不茹家蔬。翁子懷青綬，文園駕赤車。古今相與校，勝負定何如。上正開宣室，人方誦子虚。追鋒行入謁，委佩復傳臚。撫已聊晞驥，臨民遽起予。居然耗廩祿，豈不愧簪裙。鵜翼顔何厚，錐囊意未攄。因循戀糠籺，汩没老塗淤。自顧徒爲爾，誠非益者歟。俄承呂公檄，遂策阮生驢。驛騎傳巴徼，詩筒達魯墟。琳琅固無價，燕石敢沽諸。
和始平公貽一二賓僚 司馬光
儒冠藹藹從平津，東閣由來盛衆賓。終始何嘗忘教育，高卑曾不間疏親。共陪樽俎無虚日，空喜谿山得主人。白雪屢歌殊未和，自知羞愧後車塵。
留客 司馬光
酒煙漠漠自生春，舞袖飄颻拍拍新。須信客歸絲竹散，清風白月解愁人。
和始平公長句寄漢州何學士 司馬光
勢交倐忽易蕭條，賴有伊人尚建標。須信松筠凌雪茂，肯爲蒲柳望秋凋。欽賢高館三年別，廣漢專城百舍遙。書紙如雲詩叩玉，數憑疾翼度青霄。
濟川有書見貽云以親老須守遠郡以便祿養不得如光在主人幕下因以詩答 司馬光
千騎駸駸簇畫輈，高旌大蓋五驊騮。齋中酒美連翩醉，湖上花繁爛漫遊。雞犬相聞通故里，旨甘不絕奉晨羞。只應朝夕平津閣，得向君前立勝籌。
閼逢敦牂二月十一日與一二僚友遊叔禮園亭以詩戲呈 司馬光
下馬久徘徊，林芳殊未開。春風真有意，須待主翁來。
十四日小園置茶招宗聖應之皆辭以醉爲詩贈之 司馬光
草樹弄春暉，家家倒載歸。誰憐獨醒客，日暝掩雙扉。
同僚有獨遊東遊者小詩寄之  其一 司馬光
車馬東城路，芬芳數里塵。風光不相待，愁殺未遊人。
同僚有獨遊東遊者小詩寄之  其二 司馬光
咫尺東園樂，無如簿領何。春風連夜惡，聞道落花多。
同僚有獨遊東遊者小詩寄之  其三 司馬光
城樓傳晚鼓，稍稍訟庭稀。起拂衣中土，還騎款段歸。
小詩招僚友晚遊後園二首  其一 司馬光
五陵年少競春暉，肥馬銀鞍白玉羈。何似松間煮新茗，更來花底覆殘棋。
小詩招僚友晚遊後園二首  其二 司馬光
麥田小雨隴微青，草樹欣欣照晚晴。花下客來醒亦好，猶勝閉戶過清明。
小園晚飲 司馬光
公府豐暇豫，真成棄擲春。招邀俱勝友，爛漫醉芳辰。花艶穠無敵，文鋒健有神。猶勝擁朱墨，終日坐埃塵。
李花 司馬光
嘉李繁相倚，園林淡泊春。齊紈剪衣薄，吳紵下機新。色與晴光亂，香和露氣勻。望中皆玉樹，環堵不爲貧。
東窗 司馬光
臨風梳短髪，蕭颯晚凉新。不識市朝客，何如江海人。沈吟憑棐几，欹側带紗巾。濁世事無盡，東窗聊放神。
奉和始平公酬大資政吳侍郎  其一 司馬光
道盛經綸業，文高翰墨場。雍容偃藩地，密邇釣璜鄉。回首紅塵遠，清心白日長。山形抱城堞，谿影照公堂。
奉和始平公酬大資政吳侍郎  其二 司馬光
䆉稏千塍碧，芙蕖萬頃香。跨波横略彴，逼地亞篔簹。大野禾麻溢，高齋几席凉。夔龍屢賡唱，東壁正垂光。
晚行後園見菊戲宜甫 司馬光
野菊荒無數，班班初見花。徑須求一醉，試遣問東家。
野菊 司馬光
野菊未嘗種，秋花何處來。羞隨衆草没，故犯早霜開。寒蝶舞不去，夜蛬吟更哀。幽人自移席，小摘泛青杯。
秋夜 司馬光
城上調秋角，煙間發暝鐘。風枝搖宿鳥，霜草覆寒蛬。久負觀書樂，端愁束带恭。暫因羣吏散，還得遂幽慵。
再呈宜甫 司馬光
西家壺已倒，次第向東鄰。朱戶如堅閉，黄花惡笑人。
宜甫家有金鈴菊客未之識因代菊贈宜甫 司馬光
主人倦邀客，寂寞委蒼苔。此日開無益，明年不復開。
深夜 司馬光
疏星映戶月流天，羣動收聲四寂然。嗟爾寒蛬怨何事，悲吟徹曙亦無眠。
奉和始平公喜聞昌言修注 司馬光
鳳口除書下九閽，簪紳拭目仰殊恩。曉提麟筆依華蓋，日就螭坳記聖言。桃李新陰方藹藹，驊騮老志更軒軒。主人喜見相如達，趣召鄒枚洗玉樽。
秋雨霽倏聞宗聖案伎應之飲酒詩呈宜甫 司馬光
寒風細雨未晴天，密似輕塵薄似煙。一室獨吟圖史亂，四鄰高會綺羅鮮。鴈飛斜柱絃隨指，蟹薦新螯酒滿船。自笑不歌仍不飲，昏昏只解枕牀眠。
宜甫東樓晚飲 司馬光
賓主俱歡醉，高樓迥倚空。形忘羈檢外，酒散笑談中。晚市煙初白，秋園葉半紅。登臨不厭數，朝夕是寒風。
送魏寺丞赴辟秦州判官 司馬光
征西大府開，後乘得高才。區脫烽煙静，渠搜職貢來。隴雲低玉帳，羌舞奉金罍。信美從軍樂，脩梧茂帝臺。
昌言謫官符離有病鶴折翼舟載以行及還修注始平公以詩問之命光同賦二首  其一 司馬光
曾下青田啄玉苗，泥沙病羽久蕭條。謫仙不欲留塵世，依舊提攜上碧霄。
昌言謫官符離有病鶴折翼舟載以行及還修注始平公以詩問之命光同賦二首  其二 司馬光
相閣書傳紫闥深，破緘先問九臯禽。不令一物傷天理，仁愛方知真宰心。
和聶之美重遊東郡二首  其一 司馬光
躍馬津亭未幾何，宦遊容易十年過。飄颻空似隨流梗，寂寞猶爲掛壁梭。西嶺應餘當日翠，南湖真減幾分波。輸君尚得飛征蓋，重向春園聽舊歌。
和聶之美重遊東郡二首  其二 司馬光
南湖重過又逢春，官柳雖疏亦解新。臺榭傾欹賓友散，臨風愁殺獨遊人。
大熱 司馬光
山澤欲焦枯，炎光滿太虚。不知天地外，暑氣復何如。
夷齊 司馬光
夷齊雙骨已成塵，獨有清名日日新。餓死溝中人不識，可憐今古幾何人。
清風臺 司馬光
太守金閨客，天朝應對才。非因板輿戀，寧駕使車來。水鑑秋毫盡，霜鋒錯節開。清風偏千里，不獨此高臺。
佇月亭 司馬光
燈火動魚磯，湖邊過鳥稀。孤蟾久未上，五馬不成歸。長嘯風生座，高吟露滿衣。閑情無日厭，岸幘對清暉。
藥圃 司馬光
三蜀膏腴地，偏於藥物宜。小畦千種聚，春雨一番滋。山相慚多識，桐君未偏知。佗年似胡廣，飬壽復扶衰。
竹塢 司馬光
二何迹相繼，竹塢日陰森。欲識飬民意，先觀愛物心。低垂樽俎冷，密映管絃深。勿怪湖光少，年來碧影侵。
射堋 司馬光
疊鼓花前急，紅旌竹外高。驚飈分白羽，餘響振烏號。壯觀傾春陌，讙聲湧夜濤。因兹刑禮俗，豈獨事遊遨。
玉徽亭 司馬光
房公昔漂泊，置酒此鳴琴。人事有憂樂，山光無古今。風流俱寂寞，結構尚蕭森。松竹含虚籟，猶疑絃上音。
書樓 司馬光
使君有書癖，記覽浩無涯。况此孤楼迥，端無外物譁。横肱欹曲几，搔首落烏紗。此趣人誰識，長吟窗日斜。
朔會堂 司馬光
朔旦集俺吏，兹堂簪組繁。舞空孤鶴下，映日兩鳬翻。花散東方騎，萍浮北海樽。須知太守貴，鐃吹引朱輪。
浮醳亭 司馬光
曲水華榱下，浮觴去復還。浪搖花影碎，日射酒缸殷。滅沒遙尋客，徘徊怯度灣。窮歡不知醉，清泚照心顔。
清燕亭 司馬光
波澄蔭羣木，永日湛清華。碧篠静秋色，白蘋低晚花。松聲工醒酒，泉味最便茶。外事付丞掾，無妨風景嘉。
流芳橋 司馬光
橋下流芳度，餘春日夕催。呼人洗樽斚，招客藉莓苔。倚柱時流滯，隨波乍往迴。仙家如不近，安得此花來。
曉景亭 司馬光
簾櫳分曉色，遠樹子規啼。濃露侵衣冷，晴煙壓水低。神遊靈境徤，身入畫圖迷。衙吏無煩報，河洲鷺正棲。
假山 司馬光
廣漢土平遠，已嫌丘壑疏。呼工刻巖洞，應手出庭除。縹渺神仙宅，嵌空虎豹居。人功與天力，秀絕兩何如。
探花橋 司馬光
橋邊春意近，五馬屢徘徊。湖水旦暮淥，林花早晚開。適因嘗酒到，又爲賦詩来。借問雙華表，經過日幾回。
樂軒 司馬光
繁絃凝綠水，疊鼓摻漁陽。風結舞初急，塵飛歌正長。鳬鷖爭上下，棟宇爲低昂。太守且安坐，新聲未遽央。
坐船 司馬光
使君張皂蓋，高宴碧湖心。苒蒻牽菱蔓，夷猶泊柳陰。晚風侵坐冷，春浪沒篙深。倒載歸何晚，波間夕照沈。
枇杷洲 司馬光
周官歛珍味，漢苑結芳根。何意荒洲上，猶餘嘉樹存。犯寒花已發，迎暑實尤繁。願逐蒲萄使，離宮奉至尊。
寓泊鄭圃寄獻昌言舍人 司馬光
旅食緇衣館，飄蓬怳自迷。樹横寒霧遠，山隱古原低。愁暮空庭雀，驚晨别墅雞。故人何處在，依約玉繩西。
奉和始平公憶東平  其一 司馬光
相印東臨汶水陽，兩看春葉與秋霜。登山置酒延鄒湛，上馬回鞭問葛強。溪竹低垂寒滴翠，露荷相倚凈交香。宵衣深念長城固，肯得從容傲醉鄉。
奉和始平公憶東平  其二 司馬光
千巖秀色擁晴川，萬頃陂光上下天。委地魚鹽隨處市，蔽空桑柘不容田。訟庭虚静官曹樂，儒服寛長邑里賢。不爲從知方負羽，獨乘魚艇老風煙。
和運使舍人北園餞别行憩三交僧舍冒雪宿百井關見寄 司馬光
驪駒北上雪孱顔，韊矢前驅度漢關。僧室松杉清照眼，驛亭煙火迥依山。馬銜邊草枯猶瘦，鴈怯胡雲冷未還。賤子不須回首問，鬢毛蕭颯簿書間。
又和留題定襄驛 司馬光
按節羊腸阪，褰帷並塞州。仁風熙愛日，清德凛高秋。甘澤隨征蓋，華星近戍楼。佗年叱馭事，直筆寄歆彪。
又寄獻 司馬光
承明共直廬，瞬息八年餘。幸託屏星駕，前迎使者車。跡雖殊貴賤，心不置親疏。青眼披情素，猶如相見初。
自嘲 司馬光
英名愧終賈，高節謝巢由。直取雲山笑，空爲簪組羞。浮沈乖俗好，隱顯拙身謀。惆悵臨清鑑，霜毛不待秋。
晉陽三月未有春色 司馬光
天心均煦嫗，物態異芬芳。上國花應爛，邊城柳未黄。清明空改火，元已漫浮觴。仍說秋寒早，年年八月霜。
柳溪對雪 司馬光
春風不勝雪，散漫度龍沙。密映緣谿柳，爭飛亂眼花。鴟夷賒美酒，油壁繫輕車。塞下芳菲晚，聊將當物華。
酪羮 司馬光
軍廚重羊酪，饗士舊風傳。不數紫蓴滑，徒誇素鮪鮮。𤐣蠡煩挏取，勺藥助烹煎。莫與吳兒說，還令笑茂先。
奉同道矩謝始平公惠硯 司馬光
爵臺今已傾，飄瓦出蕪城。還入縑緗用，尤資筆墨精。相君憐古物，內史擅書名。聊用飛軍檄，何愁楯鼻平。
陪始平公燕柳谿 司馬光
谿光不動柳風輕，玉帳森沈擁萬兵。鷗入煙中閑自舞，魚翻波面喜相迎。樓船下視晴天碧，鼓吹前驅遠陌清。桃李歸時應盛發，薫然和氣滿春城。
送王都官官滿還都 司馬光
粹美清廟器，可嗟沉下僚。優遊仲舉坐，洋溢海沂謠。奏課應居首，知音况滿朝。從今黄鵠舉，眼冷看青霄。
到并州已復數月率爾成詩 司馬光
忽忽此何地，經時更自猜。深疑醉裏得，復似夢中來。薄宦真何益，浮生信可咍。鵬蜩定有分，不若寸心灰。
和道矩送客汾西村舍杏花盛開置酒其下 司馬光
田家繁杏壓枝紅，遠勝桃夭與李穠。何事偏宜閑處植，無端復向别時逢。林間暫繫黄金勒，花下聊飛碼碯鍾。會待重來醉嘉樹，只愁風雨不相容。
北軒老杏其大十圍春色向晚止開一花予憫其憔悴作詩嘲之 司馬光
春木爭秀發，嗟君獨不材。須慚一花少，強逐衆芳開。頑艶人誰采，微香蝶不來。直爲無用物，空爾費栽培。
杏解嘲 司馬光
造物本非我，榮枯那足言。但餘良幹在，何必艶花繁。壯麗華林苑，歡娛梓澤園。芳菲如可采，豈得侍君軒。
寄陜西提刑江學士 司馬光
明主於庶獄，選才從本朝。鄼侯三尺律，漢使一封軺。郡國清名滿，關河古意饒。淒涼乘障客，華髪日蕭蕭。
從始平公城西大閲 司馬光
滄溟浴日照春臺，組練光中玉帳開。汾水騰凌金鼓震，西山宛轉斾旌迴。逍遙靜散晴空雨，叱咤横飛迥野雷。坐鎮四夷真漢相，武侯空復道英才。
陪諸君北園樂飲 司馬光
浩歌縱飲任天機，莫使歡娛與性違。玉枕醉人從獨卧，金羈倦客聽先歸。須知會府閑時少，況復邊城樂事稀。花卉正濃風日好，今年已不負春暉。
和道矩紅梨花二首  其一 司馬光
繁枝細葉互低昂，香敵酴醾艶海棠。應爲窮邊太寥落，併將春色付穠芳。
和道矩紅梨花二首  其二 司馬光
蜀江新錦濯朝陽，楚國纖腰傅薄粧。何事白花零落早，同時不改鬭芬芳。
和懋賢聞道矩小園置酒助以酒果副之以詩 司馬光
芙蓉幕下惜餘閑，不使芳華取次殘。珍果醇醪與新句，併將佳味助清歡。
數日不至後圃今晚偶來芳物都盡率然成詩 司馬光
爛漫不解賞，飄零空慘悽。殘紅正滿地，不忍踏芳蹊。
和樂道自河外南轅過宜芳雨晴和氣景物可愛馬上偶成 司馬光
京洛春應老，河邊初解顔。碧浮煙際草，翠滴雨餘山。目極褰帷外，詩成攬轡間。滿川桃李色，共喜傳車還。
夏日 司馬光
窮邊已深夏，氣色耿清秋。鮮旭開山郭，涼煙澹戍樓。兠鈴烽火息，區脫虜塵收。迨此軍中暇，無妨文雅遊。
晨發故關寄逢吉 司馬光
畫戟衣中趨絳帳，驛亭門外拂征鞍。已嗟漂泊三年别，更負從容十日歡。暖席未窮談笑樂，陟岡相望滯留難。揚鞭策馬幾多意，原上秋風作曉寒。
中秋夕始平公命與考校諸君置酒賦詩 司馬光
月華秋色雨鮮新，萬里澄空不受塵。兔濯素毛騰浩露，桂飄香實下飛輪。光侵酒面寒無力，清入詩豪健有神。坐客何須辭醉倒，相君應不惜車茵。
病酒呈晉州李八丈 司馬光
身如五嶺炎蒸裏，心似三江高浪中。誰道醉鄉風土好，舟車常願不相通。
和李八丈小雪同會有懷鄰幾 司馬光
天祿淹回德齒尊，暫留汾曲兩朱轓。閑軒坐嘯正飛雪，同舍倦遊來及門。空嘆高歌如郢客，愧無佳賦似文園。坐中猶欠鄰幾在，深負棋枰與酒樽。
三月晦日登豐州故城 司馬光
春盡蕪城天一涯，白榆生莢柳生花。滿川戰骨知誰罪，深屬來人戒覆車。
送張學士兩浙提點刑獄 司馬光
朝家重典刑，書府借時英。鉦鼓喧江下，雲山拂眼清。秋風鱸鱠美，書日錦衣榮。勿似朱翁子，空令守邸驚。
寄聶之美 司馬光
去歲雙毛白，今春一齒零。人生浮似葉，客宦泛如萍。塞上貂裘弊，天涯海氣腥。何當占箕潁，蕭散並柴扃。
又寄 司馬光
心目悠悠逐去鴻，别來容易四秋風。莫嗟密密書連紙，萬里經年信一通。
送昌言舍人得告還蜀三首  其一 司馬光
迢遞銅梁道，凝嚴青瑣闈。負書當日去，鳴玉此時歸。鄉樹迎朱轂，江花照錦衣。臨邛不足並，榮耀古今稀。
送昌言舍人得告還蜀三首  其二 司馬光
悽愴懷桑梓，劬勞詠蓼莪。樹風今遠矣，鼎食奈悲何。劍閣登車近，秦關屈指過。騰裝纔首路，夕夢已江沱。
送昌言舍人得告還蜀三首  其三 司馬光
富貴動歸思，由来光里閭。戒門羞主父，負弩笑相如。外物有榮悴，中心無戚疏。遙知見親舊，不改布衣初。
祁國正獻公挽歌三首  其一 司馬光
舟楫才猷大，冰霜德操堅。陶鈞成茂業，書史樂高年。瞻望簪紳共，吁嗟館舍捐。舉時無異論，方信令名全。
祁國正獻公挽歌三首  其二 司馬光
鈞玉吳臺舊，誅茅梁苑新。位登華衮貴，家似布衣貧。直道高當世，清風遺後人。千秋寒照目，竹帛不棲塵。
祁國正獻公挽歌三首  其三 司馬光
先子同烏府，知音誠皦然。脫縗来拜伏，撫首辱哀憐。迨此泉扃掩，空悲塵網牽。無由懷酒絮，撇涕望新阡。
侍讀王文公挽歌二首  其一 司馬光
石室書編富，金華講席重。薦神歸愽洽，鳴玉稱雍容。貳負纍囚象，尸臣古瑑蹤。老成今已矣，咨訪欲誰從。
侍讀王文公挽歌二首  其二 司馬光
杖底潛蛇影，門陰集戴鵀。玉樓新記就，石槨舊銘沈。篋有封巒札，籝無遺子金。寂寥封馬鬛，秋色凈松林。
相國廣平文簡程公挽歌二首  其一 司馬光
明直君臣合，安危將相兼。金章四輔貴，玉帳萬兵嚴。禦侮長城隱，臨繁利刃銛。南山霣巖石，何以慰民瞻。
相國廣平文簡程公挽歌二首  其二 司馬光
帝誥封泥紫，皇墳殺簡青。坐談安玉壘，專對讋龍庭。黼黻昭文理，冰霜瑩典刑。英靈入箕尾，終古作天星。
送王書記之官永興 司馬光
白髪添新鑷，紅塵滿弊衣。人生適未值，吾道豈云非。鞏洛風煙遠，函秦草樹微。長安春酒美，行樂勿令希。
和錢學士呈邵興宗 司馬光
霜露蒼蒼宰樹高，累茵列鼎重鴻毛。蒹葭自幸猶依玉，髖髀何能學奏刀。才薄無由禆覆燾，命奇不得報劬勞。平生念此心先亂，蓼蓼難分莪與蒿。
曉思 司馬光
束带朝尚早，蓬門未脫扃。短籬潛落月，老樹带孤星。隱几貂裘黑，開編竹簡青。子雲非執戟，何以得窮經。
送朱職方提舉江淮運鹽 司馬光
熬漉滄波耗，征輸澤國貧。嬰羅矜赤子，運筴借能臣。拜手觚稜曉，浮舟狼湯春。東南待蘇息，别酒莫逡巡。
送次道知太平州 司馬光
狼湯春流滿，蕪湖候吏迎。旌旟曉日麗，鉦鼓野風清。暫喜紅塵遠，休嗟素髪生。專城方四十，自古以爲榮。
送蘇屯田知單州 司馬光
佳郡望都城，相聞擊柝聲。賓朋纔執别，耆舊已前迎。綵服當年戲，驪駒此日榮。絃歌應盡在，琴調不須更。
錢君倚示詩有歸吳之興爲詩三十二韻以贈 司馬光
吳越爲君土，崤函是我家。濯纓從吏事，傾蓋聚京華。奕世交朋重，同僚分誼加。聲光嘗耳剽，臭味辱肩差。選士參縣石，烝髦應椓罝。帝畿圍日月，蓬堵積煙霞。咨訪傾肝膽，推褒借齒牙。後來慚瓦礫，旁倚愧蒹葭。談論寥天一，詼諧老柏槎。虚舟坦莫逆，璞玉瑩無瑕。信美陪遊衍，胡爲起咄嗟。勞歌盡鄉思，旅夢各天涯。誠厭簪紳累，難堪獄訟譁。缿筩朝插蝟，貫索暮如麻。霢霂霑朝服，蜩螗沸尹衙。宿姦牢窟宅，弊俗費鞭撾。鮆鱠思吹絮，羊羮憶卧沙。梅林連雨熟，梨味得霜佳。秋色城臨水，春風路入花。稻肥初斷蟹，桑密不通鴉。蹙衂浮盤芡，鈎聯卧壠瓜。江蓴半卷葉，石蕨乍舒芽。風物隨鄉樂，山川苦道遐。若人才有裕，修已德無邪。正恐臨髖髀，安能捨鏌鎁。怒飛期寖逼，肥遯迹猶賖。不比溝中木，微同井底蛙。果能真引去，誰復強邀遮。旋結蝸牛舍，還乘下澤車。閉門常反拒，醉幘任欹斜。林野遊如鹿，泥塗蟄似蛇。故人時記憶，陽羨致新茶。
喜張聖民得登州 司馬光
晝日少閑暇，中宵夢亦勞。符移空浩浩，榜楚鎮謷謷。敢說今求郡，番思昔坐曹。羨君乘五馬，東去一何高。
詩寄雲夫處士老兄兼呈知府待制八丈 司馬光
一鶚曾飛奏，中林下鶴書。今乘使君馬，重到逸人居。松竹過從久，閭閻惠愛餘。只應棠樹影，比舊更扶疏。
和任屯田感舊敘懷 司馬光
結交英俊樂如何，風誼敦明寄詠歌。自致青雲今有幾，化爲異物已居多。櫝中本自沽良價，毫末安能滑至和。鄰笛不堪頻嘆息，酒爐那得重經過。年華易度窗塵影，人事難期海水波。賢業著鞭猶可在，況君壯齒未蹉跎。
送李學士使北 司馬光
征蓋霜空迥，飄飄迎塞鴻。虜牙侵海角，漢節下天中。酒薄陰山雪，裘寒易水風。邊聲不可聽，歸思浩無窮。
送薛水部十丈通判并州 司馬光
十萬貔貅士，旌旗晉水陽。元戎倚耆碩，别乘選才良。秀直寒松節，精明利劍鋩。知君留滯久，從此欲騰驤。
送祖澤之守陜 司馬光
聲教空巖穴，夫君集帝庭。辭華動丹扆，光價塞青冥。俊德爭推轂，榮塗易建瓴。陸離寒水玉，磊落曙天星。得喪誰先識，艱虞困屢經。蹉跎渥洼足，漂泊鳳凰翎。粉署疏恩紀，甘棠寄典刑。仁風思布濩，疲俗待綏寧。賤子良多愧，餘光每乞靈。題名聯士版，占籍備民丁。種種顛毛白，蕭蕭壟栢青。陌頭瞻皁蓋，獨立涕飄零。
奉和江鄰幾六月七日文德殿觀文武百官等上尊號十五韻 司馬光
舜禹曾何與，羲農實強名。含靈徒叶贊，造物始無情。閶闔非煙澹，觚稜曉氣清。葳蕤大衢隘，殷轔外朝盈。鮮旭分衣繪，薫風拂佩瓊。華顛方內集，殊俗海隅傾。棨戟金閨奥，囊書赭案横。敷言齊列位，稽首從羣卿。不報乾坤施，難圖日月明。仁心由性得，治體與時行。金石皆中款，丹青豈外榮。功歸元首重，澤及草茅輕。業業冲虚意，區區愛戴誠。何爲猶讓德，不以慰懷生。退復歌天保，期於采頌聲。
和始平公郡齋偶書二首  其一 司馬光
文武從容兩有餘，公槐將幕往來居。已安四海如三傑，欲散千金比二疏。今日監邊親跪轂，佗年入殿賜乘車。武侯暫爲蒼生起，長憶隆中卧舊廬。
和始平公郡齋偶書二首  其二 司馬光
平安候火出雲間，區脫無塵刁斗閑。漢相威聲遙制敵，胡兵遠迹夜開關。赤松雅意思輕舉，黄閣羣心望復還。玉帳牙旗空壯觀，謝公高興在東山。
感興寄聶之美 司馬光
平生百無可，強爲一官縻。世味偏予薄，心期獨子知。林猿愁玉瑣，櫪馬患金羈。年事今華髪，求榮欲爲誰。
八月七日夜省直苦雨三首  其一 司馬光
夜色槐陰重，雨聲官舍寒。野農安敢問，環堵未能完。盡日流雲度，何時大塊乾。正愁開霽晚，霜霧滿紅欄。
八月七日夜省直苦雨三首  其二 司馬光
悵望中秋月，於今已上弦。明生圭様小，影露桂花偏。幽思邈難致，浮雲去不還。何當出陰翳，清徹照中天。
八月七日夜省直苦雨三首  其三 司馬光
菊蘂如排粟，青青見葉心。未嘗窺白日，何以散黄金。欹側疏籬短，綿延蔓草深。寒蛩爾何與，終夕亦悲吟。
次韻和鄰幾秋雨十六韻 司馬光
氣象殊朝夕，興居錯晦明。混元初不宰，霪雨浩無程。蟄隘寧天意，咨嗟固物情。曣㬈方有望，薈蔚已隨生。杲杲升還隱，悽悽斷復行。亂莎長被徑，荒蘚綠緣甍。轍迹康莊絕，潢汙壠畝平。茅茨不足庇，禾黍若爲成。蟋蟀頽牆泣，蛜蝛壞竈盈。乘時衆鷗舞，得意怒蛙鳴。牛馬誰分異，蕭蘭已混并。居閑猶叵度，負重況遐征。舟泊川無渚，輪摧路有阬。轑羹愁病婦，煬竈擁寒嬰。災不妨明德，神應格至誠。淳光終下燭，時藿久心傾。
紫微石舍人挽歌二首  其一 司馬光
地勝岷峨秀，時清雋乂生。揚雄晚得祿，何武少知名。性有圖書癖，心忘紱冕榮。前年歸諭蜀，不使里人驚。
紫微石舍人挽歌二首  其二 司馬光
顧我非君比，最爲相得歡。平生遊處久，美行始終完。長夜忍埋玉，秋霜不借蘭。西風濕襟袖，空有淚闌干。
次韻和沖卿中秋朧月 司馬光
豈無錦幄翠簾垂，匝樹明燈正赫曦。共惜月華方滿夜，更當秋色中分時。烏皮几穩風侵鬢，白玉樓高冷透肌。千里浮雲何處斷，北來試問鴈應知。
次韻和江鄰幾九月五日省直 司馬光
羣騶布路歆，瘦馬解鞍迴。雨闋蟲聲樂，秋深菊意催。圖書紛自適，僚友邈誰陪。何以消寒夜，殘醪不滿杯。
吳正肅公挽歌辭三首  其一 司馬光
皇家延茂異，鶚立迥無倫。高議誰能奪，英才自有真。驊騮寧受縶，水鑑不棲塵。試爲咨清論，風流第幾人。
吳正肅公挽歌辭三首  其二 司馬光
辭華已獨步，政治復無前。吏不容三宂，民皆戴二天。於今知和寡，自古愧才偏。惆悵棠陰下，仁風尚藹然。
吳正肅公挽歌辭三首  其三 司馬光
念昔少年日，謬登君子堂。重言何以稱，厚德不能忘。玉麈聲容在，泉臺歲月長。憑誰寄清淚，爲我灑松岡。
和江鄰幾金鈴菊 司馬光
何處見佳菊，秋風汶水陽。酒浮金鐸細，露泛蜜房香。不謂紅塵地，相逢君子堂。依然故人意，不減舊芬芳。
送賢良陳著作簽書壽州判官 司馬光
海隅方萬里，豪雋幾何人。百汰求才盡，三薰得士新。聲華四方聳，器業一朝伸。佗日蒼生望，非徒澤壽春。
致政邵少卿挽詞 司馬光
北固啟佳城，東吳霣德星。繐帷長寂寞，羽扇遂飄零。泉燭千年碧，霜松數寸青。餘慶知有在，玉樹滿階庭。
之美訪及不獲展奉以詩爲謝 司馬光
昔君來闕下，定館必吾廬。今者雖相值，依然是索居。不堪休沐少，便使往還疏。深愧原思巷，空迴長者車。
送聶秘丞宰桐城二首  其一 司馬光
問子青雲器，胡爲不少留。未能充祿養，安散及身謀。卓爾千人俊，居然百里憂。連城價終在，自是玉工羞。
送聶秘丞宰桐城二首  其二 司馬光
七載一相見，怳然如路衢。形骸漸枯槁，志業轉荒蕪。往事雲過眼，新愁雪染鬚。明朝又分首，上馬即重湖。
送蒲中舍霜致政歸蜀  其一 司馬光
厭苦折腰久，飄然黄鵠飛。田園未蕪沒，鄰曲有光輝。昔奮儒衣去，今紆朝紱歸。人生貴知足，得此已爲稀。
送蒲中舍霜致政歸蜀  其二 司馬光
念昔兩髦日，烏奴同燕遊。随時自有樂，何物可爲愁。豈意今頭白，相逢欲涕流。憑君訪題壁，好在水西樓。
蘇門先生 司馬光
長嘯蘇門石，行藏世莫知。逍遙心迹遠，寂寞姓名誰。郷在無何有，時方不可爲。麒麟本神物，安得係而羈。
和沖卿喜雨偶成 司馬光
萬里風隨快雨來，塵昏消伏旱光開。物情濯熱參差喜，天意爲仁容易迴。簾映薄寒燈有暈，窗含虚白麝成煤。君侯雅有江湖興，蕭灑何須氣象催。
寄贈致仕劉都官 司馬光
星郎年未至，辭祿一何高。目瑩棲靈氣，眉疏出秀毫。胸中自有樂，身外盡徒勞。回首紅塵地，紛紛笑我曹。解紱沱江外，誅茅井絡邊。老萊夫婦隱，韋孟子孫賢。浮蟻邀旁舍，蹲鴟種薄田。不須親几杖，想望已蕭然。
和宋郎中孟秋省直 司馬光
夜久殘暑盡，好風來滿襟。牀空唯置枕，冠小不施簪。竹影亂凉月，林梢轉曉參。人心有喧寂，何必欲雲岑。
八月五日夜省直 司馬光
大火已西落，温風猶襲人。留連惜紈扇，散誕脫紗巾。蟾影夜色淺，蛩聲秋意新。圖書足自適，何物更關身。
送王著作西京簽判 司馬光
古來都邑美，孰與雒陽先。况復元侯貴，兼之從事賢。玦離横闕塞，珠曲逗伊川。慰眼登臨樂，送君空惘然。
夢稚子 司馬光
窮泉纖骨已成塵，幽草閑花二十春。昔日相逢猶是夢，今宵夢裏更非真。
梅聖俞挽歌二首  其一 司馬光
兵形窮勝負，史法貫興衰。落落雖殊衆，恂恂不迕時。位卑名自重，才大命須奇。世俗那能識，傷嗟止爲詩。
梅聖俞挽歌二首  其二 司馬光
漆燈無復曙，柏徑不知春。南紀光華减，中朝俊秀貧。淒清千古韻，寂寞一丘塵。異日昭亭下，方多瀝酒人。
次韻和王勝之十二月十五日朝退馬上作 司馬光
瓦溝微白雪光清，闕角初紅海日騰。塵息長街千騎入，鞘鳴深殿六龍昇。雲巖有客空回首，圭蓽何人尚曲肱。自笑鯫生章綬縛，不容逃去正如罾。
又和雪 司馬光
四簷冰管未全晞，一夕陰風雪又飛。客卧牛衣憂死别，人留玉塞望生歸。公車歳晚憐東郭，遼海雲深失令威。頗憶當年映書否，物華如舊鬢毛非。
送裴中舍赴太原幕府 司馬光
元戎台鼎舊，大府節旄新。邊候正無事，賓筵况得人。山寒太行曉，水碧晉祠春。齋釀蒲萄熟，飛觴不厭頻。
和吳省副梅花半開招憑由張司封飲 司馬光
帝鄉春色嶺頭梅，高壓年華犯雪開。正與嘉賓思共醉，不須芳物重相催。從車貯酒傳呼出，側弁簪花倒載迴。風雨難期王事劇，未知休沐幾旬來。
郭氏園送張仲通出刺棣州 司馬光
名園送嘉客，冠蓋去傾朝。小雨塵微斂，餘寒酒易消。鴈歸春近塞，日上海生潮。北道平如掌，東風五馬驕。
賞花釣魚二首  其一 司馬光
飛廉通上苑，鳷鵲带天淵。樹色含春霧，波光静曉烟。香飄仙仗外，花舞御卮前。籊籊文竿裊，簁簁素鮪鮮。誤陪金馬籍，愧奉栢梁篇。願獻南山壽，宸遊侍億年。
賞花釣魚二首  其二 司馬光
日麗芙蓉闕，春榮太液波。苑門鳴玉集，輦路翠華過。芳樹周阿密，嘉魚在渚多。浮英入樽斚，頒首出蒲荷。人樂熙熙德，臣賡旦旦歌。萬生同鼓舞，相與醉天和。
御製後苑賞花釣魚七言四韻詩一首奉聖旨次韻 司馬光
馺娑蜚廉次第開，鳴鞘傳蹕自天來。雲隨綵仗低臨幄，柳壓金堤翠入杯。檻倚柔風絲縹渺，花翻麗日影徘徊。上林春色長如舊，玉輦嬉遊歳歳陪。
秦人 司馬光
楚旗獵獵蓋山紅，回首咸陽一炬空。惆悵秦人虛用意，幾年辛苦得山東。
送致仕朱郎中令孫 司馬光
世間榮利無窮物，奔走勞勞何所之。仕宦爲郎非不達，功名有命待無時。橐中雖乏千金直，膝下常攜兩綬兒。細校人生能此少，好從閭里樂期頤。
依韻和仲庶省壁畫山水 司馬光
畫工執筆已心遊，稍稍蘅皋引杜洲。堆案煩文猶倦暑，滿軒新意忽驚秋。天生賢者非無謂，官遇明時未易休。正恐怒飛朝暮事，丹青難得久淹留。
太博同年葉兄以詩及建茶爲貺家有蜀牋二軸輒敢繫詩二章獻於左右亦投桃報李之意也  其一 司馬光
閩山草木未全春，破纇真茶采擷新。雅意不忘同臭味，先分疇昔桂堂人。
太博同年葉兄以詩及建茶爲貺家有蜀牋二軸輒敢繫詩二章獻於左右亦投桃報李之意也  其二 司馬光
西來萬里浣花牋，舒卷雲霞照手鮮。書笥久藏無可稱，願投詩客助新編。
送宋郎中知鳳翔府 司馬光
昔解陳倉印，於今二十秋。雙鳬久東上，五馬重西遊。鐃騎行關外，壺漿擁道周。民心已化服，條教不更修。
秋夕不寐呈諌長樂道龍圖 司馬光
雨氣生燈暈，霜寒入漏聲。疏籬過螢影，腐葉掩蟲鳴。丘壑違初願，簪裾徇外榮。丹心終夜苦，白髪詰朝生。恩與乾坤大，身如草木輕。何階見明主，垂拱視升平。
始平公以光得免使北賜之以詩謹依韻酬和 司馬光
皇華將命得人難，專對非才輒自言。幸免驅車涉沙漠，尚容載筆侍宣温。不唯羞屈穹廬膝，無奈常遊魏闕魂。衮職區區未能補，何時餘論奉清樽。
孟嘗 司馬光
冠蓋盈門意氣豪，海魚兼雨未充庖。歸來散盡三千客，方悟時人市道交。
喜李侍郎得西京留臺 司馬光
賤子何爲者，栖栖今二毛。滄波浮片葉，大塊載秋毫。利物物何補，營身身已勞。羨君遺世網，脫屣一何高。
始平公新作雙樗庵命光爲詩 司馬光
間氣生王佐，多才秉國鈞。棟隆憑杞梓，節勁仰松筠。底績承平業，遺榮壽考身。結廬依散木，退讓樂天真。
忝職諌垣日負憂畏緬思雲夫處士老兄蕭然物外何樂如之因成浮槎詩寄獻以抒鄙懷 司馬光
秋水浮槎客，漂如一葉輕。鷗羣須仗信，鯨口幾忘生。耿耿天津闊，滔滔海浪驚。何時還故土，懷糈問君平。
邇英閣讀畢後漢書蒙恩賜御筵詩 司馬光
赤伏開興運，昆陽定壮圖。官儀還舊物，郊兆建新都。杲日羣陰破，油雲萬類蘇。鑾輿陟喬嶽，璽綬撫匈奴。厚祿優諸將，嘉猷訪大儒。重明紹堂構，奕葉奉規摹。叔世條綱紊，遺風節義扶。袁安空隕涕，楊震卒蒙辜。佞指車前鹿，人瞻屋上烏。炎精盡河渚，黄眚兆當塗。青簡傳良直，金華侍燕娛。興衰炳轍迹，淑慝粲龜符。赫赫天光照，孳孳睿思紆。方齊建武治，不啻永平俱。化盛文明正，恩隆飲食需。晞陽慚杞棘，濡咮愧鵜鶘。帝力生成大，臣功報效無。先民誠可監，願不忘斯須。
送李侍郎西京留臺 司馬光
先公勛烈盛鹽梅，清白仍聞世濟才。華省拂衣辭簿領，長衢回首謝塵埃。嵩峰排霧依稀出，洛水迎人迤邐来。寄語馬前頭白吏，何殊昔日李西臺。
送元待制出牧福唐 司馬光
甌越東南美，田肥果稼饒。况懷新賜綬，重過舊題橋。食足姦回熄，風移獄犴銷。長才報政速，鈴閣日逍遙。
送吳駕部知真州 司馬光
曏託屏星駕，同隨丞相車。終朝容懶拙，經歲庇迂疏。共此趨雲闕，旋聞建隼旟。江淮一都會，遊刃必多餘。
和趙子輿龍州吏隱堂 司馬光
四望逶迤萬疊山，微通雲棧落塵寰。誰知吏道自可隱，未必仙家有此閑。酒熟何人能共醉，詩成無事復相關。浮生適意即爲樂，安用腰金鼎鼐間。
寄題錢君倚明州重修衆樂亭 司馬光
横橋通廢島，華宇出荒榛。風日逢知已，湖山得主人。使君如獨樂，衆庶必深顰。何以知家給，笙歌滿水濱。
張元常挽歌二首  其一 司馬光
爲吏文無害，臨民政不苛。渾金生自美，古井澹無波。方喜風鵬舉，旋聞隙駟過。善人宜壽考，報施定如何。
張元常挽歌二首  其二 司馬光
秀眉無足驗，結轖遽爲災。鄉曲三年别，江山萬里迴。林閭飛旐入，書劍逐舟来。墳草枯還綠，重泉不復開。
冬夜 司馬光
冬夜何其永，寒光四泬寥。鴈横星歷歷，人靜漏迢迢。破屋霜應重，荒庭雪未消。不眠何所念，達曉思無憀。
奉和御製龍圖等閣觀三聖御書 司馬光
積厚丕丕業，重光郁郁文。寶書垂列宿，玉字切浮雲。散帙鳴鑾駐，充庭雜珮分。願移天縱藝，似續聖功勤。
和范景仁夜讀試卷 司馬光
案前官燭墮花頻，滿目高文妙入神。勇氣先登勢無敵，巧心後發語尤新。好賢何啻三薫貴，求寶方知百汰真。愚魯自非憑驥髪，崑山千里到無因。
又和雪霽 司馬光
南宮來幾時，挾纊易春衣。意謂花將晚，何言雪尚飛。夜聲通旅枕，曉色弄晴暉。繼日勞王事，離離鴈已歸。
又和二月五日夜風雪 司馬光
春風正豪怒，夜雪復飄揚。勿使羈愁亂，自知清興長。簾疏聲淅瀝，燈冷暈微茫。此夕牛衣客，成名不可忘。
仁宗皇帝挽歌詞二首  其一 司馬光
聲教萬餘里，文明四十春。茂勛留信史，盛德滿生民。共適禽魚樂，安知橐籥仁。百年龍馭遠，空復仰威神。
仁宗皇帝挽歌詞二首  其二 司馬光
霧曉銅魚躍，霜寒閶闔開。哀聲際海發，靈仗拂天来。别寢嚴虚位，重閽閟夜臺。柏城空有路，無復屬車回。
故相國潁公挽歌辭三首  其一 司馬光
儒衣臨絕塞，廟略運奇兵。緩带羌塵靜，靈旗海霧清。公心結明主，陰德庇羣生。名遂身仍退，人間五福并。
故相國潁公挽歌辭三首  其二 司馬光
銘旌遠明滅，騎吹去低昂。三鼎功名大，重泉日月長。鶴飛来弔客，牛臥卜連岡。車馬還城郭，悲風滿白楊。
故相國潁公挽歌辭三首  其三 司馬光
滄波與鄧林，魚鳥久飛沉。一旦成陳迹，何人識寸心。高山亡景行，流水失知音。淚盡離東閣，歸来破故琴。
讀潁公清風集  其一 司馬光
伊臯垂訓皆王度，周召陳詩盡國風。非獨立言方不朽，相君功業自無窮。
讀潁公清風集  其二 司馬光
人生百歲隙中光，唯有高名久不忘。千古但令編簡在，清風養物一何長。
讀潁公清風集  其三 司馬光
佳城鬰鬰閟英靈，幸有文章見典型。開卷未終雙袖濕，目前彷彿對淵庭。
讀潁公清風集  其四 司馬光
一言華衮足爲榮，况託文編久愈明。鄒湛不逢羊叔子，世間何處復知名。
寄題興州晁都官東沼沼上有唐鄭都官詩刻石 司馬光
名郎遊勝地，心跡繼風流。昔爲題詩著，今因好事修。四山相照映，五馬屢淹留。想見波光凈，依然一片秋。
送周密學真定安撫使 司馬光
玉帳前茅舉，銅魚左契分。平生公望著，期月政聲聞。陌上壺漿溢，潭邊花氣曛。遙知待新將，民物兩欣欣。
贈狄節推 司馬光
天馬雲孫在，終然骨相奇。泥塗辱雖久，霜雪志難移。白髪無嗟老，青衫莫厭卑。爲山已九仞，高節肯中衰。
送丁正臣知蔡州 司馬光
䟃𧽼汝水濱，千騎擁朱輪。懸瓠遺基古，鞶囊吉夢新。丹心留紫闥，清耳遠紅塵。須識明君意，先應試治民。
感春 司馬光
積草滿春庭，衡門永晝扃。波頭何事白，柳眼爲誰青。榮落浮雲度，悲歡熟醉醒。繁華非我物，隨意任飄零。
不寐 司馬光
四遠寂然羣動收，只餘嚴鼓度坊樓。無由更續三更夢，何處飛来一點愁。
雞 司馬光
羽短籠深不得飛，久留寧爲稻粱肥。膠膠風雨鳴何苦，滿室高眠正掩扉。
光皇祐二年謁告歸鄉里至治平二年方得再来愴然感懷詩以紀事 司馬光
十六載重歸，順塗歌式微。青松弊廬在，白首故人稀。外飾服章改，流光顔貎非。巫咸舊山色，相見尚依依。
辭墳 司馬光
十年一展墓，旬浹復東旋。豈負襁褓愛，横遭章綬纒。更来知幾日，遺恨恐終天。慟哭出松徑，悲風爲颯然。
謁三門禹祠  其一 司馬光
信矣禹功美，獨兼人鬼謀。長山忽中斷，巨浸失横流。迹與天地久，民無魚鼈憂。誰能報盛德，空爾薦醪羞。
謁三門禹祠  其二 司馬光
贔屭青崖裂，喧豗白浪豪。客舟浮木葉，生理脫鴻毛。栢映孤峰短，銘書絕壁高。河師不耕織，容易戲風濤。
遊三門開化寺 司馬光
山石古来色，河流無盡聲。行船自往返，羣木幾枯榮。狂象調難伏，空華滅復生。我来何所得，聊此濯塵纓。
送僧歸吳 司馬光
高枕聊成夢，晴空忽見花。浮生盡是客，何處得爲家。旅食帝城久，歸舟澤國賖。勿因菰菜味，回首浩無涯。
次韻和韓子華寒食休沐與諸公同會趙令園暮歸馬上偶成 司馬光
冠蓋連翩陌上来，風光爛漫擁樓臺。玉卮貯酒隨宜飲，綺席尋花觸處開。小雨前宵先撥火，季春明日又吹灰。須知勝集人間少，惆悵金羈容易迴。
送晁秘丞通判雄州 司馬光
少傅名德重，蔚然人物師。群孫滿丹穴，嘉瑞盡長離。勿嘆毛羽短，已驚文采奇。勉哉勤志業，餘慶未應衰。
光頃爲諸生常受經於錢丈學賦於張丈今乃叨忝同爲侍臣蒙錢丈置酒張丈賜詩不勝愧悚之深言志爲謝 司馬光
疇昔勝冠日，曾爲絳帳生。九言聞至教，一顧得虚聲。不意叨嚴近，於今接老成。寧須詩酒賜，侍坐導知榮。
宋相國公挽辭二首  其一 司馬光
仁聖初承緒，敷天籲雋賢。得人兹最盛，射策獨居先。禁省英聲遠，巖廊至化宣。辭榮還故第，三事究高年。
宋相國公挽辭二首  其二 司馬光
邦光華衮襚，家寶素書陳。東閣簪裾散，西芒宅兆新。泉臺無復曉，柏逕不知春。獨有高文在，芬芳繼古人。
英宗皇帝挽歌辭三首  其一 司馬光
盛德師堯舜，英姿肖祖宗。太陽光徧照，滄海量兼容。鴻業知能繼，齊民望可封。如何未五載，已上鼎湖龍。
英宗皇帝挽歌辭三首  其二 司馬光
虹瑞流朱邸，童髦侍紫宸。簡心天與子，授位帝知人。學古功時敏，鉤深道日新。宜然三百載，民物仰威神。
英宗皇帝挽歌辭三首  其三 司馬光
諫省臣無狀，龍鱗昔屢嬰。恩深忘位賤，義重覺生輕。不正誅鋤法，仍蒙奬嘆榮。百身何足報，天造固難名。
送燕諫議知潭州 司馬光
長沙地饒美，賈誼獨傷悲。自古臨榮辱，幾人無怨咨。使君擁符節，大艦出江湄。意氣陶然樂，應無弔屈辭。
送李益之侍郎致政歸廬山  其一 司馬光
儒業金華貴，歸心白鶴孤。江山依舊在，軒冕曏来無。嘯詠誰當共，登臨未索扶。浩然知此樂，迥與世人殊。
送李益之侍郎致政歸廬山  其二 司馬光
水底元無月，衣中自有珠。六塵皆外物，萬法盡迷塗。瀑布寒雲濕，觚稜瑞氣扶。遙知至樂地，不異在京都。
資善堂宴餞應詔 司馬光
士論歸清德，皇心重老成。陳謨侍經席，得謝解塵纓。坐密金章並，行徐玉醴清。都門昔供帳，疏傅未爲榮。
胡太傅挽歌二首  其一 司馬光
行冠鄉人品，文爲學者師。黄裳藴厚德，玉律儼清規。大節人難奪，嘉謨世莫知。儀型不可見，遺烈滿豐碑。
胡太傅挽歌二首  其二 司馬光
裴回游內禁，密勿贊鴻樞。陰德加民物，清名服士夫。天方遺一老，星忽隕三吳。疑從龍髯去，乘雲在帝都。
送惠思歸錢塘 司馬光
孤岫平湖外，禪房老栢陰。倦遊諳濁世，獨往遂初心。夜雨燈窗迥，秋苔屐齒深。勿鉏山徑草，便有俗人尋。
鄭侍郎挽歌辭 司馬光
雲夢氣回復，比肩生雋豪。司農家學富，廷尉里門高。騏驥昔千里，鳳凰今一毛。即邱餘慶在，終應呂虔刀。
和吴仲庶寄吴瑛比部安道之子壯年致政歸隱蘄春 司馬光
負米承親願已賒，恥隨雞鶩啄泥沙。一朝投紱真高士，萬卷藏書舊世家。齒髪未衰非藥物，山林不返爲雲霞。龐眉尚有郎潛者，徇祿憂生直可嗟。
送吳仲庶知江寧 司馬光
江南佳麗地，人物自風流。青骨靈祠在，黄旗王氣收。衣冠餘舊俗，歌頌樂賢侯。正恐還朝速，江山未遍遊。
蘇才翁子美有贈扶溝白鶴觀黄道士詩紀于屋壁歲久漫滅今縣宰周同年得完本於民間抵予求詩 司馬光
潦倒黄冠無足論，白頭嗜酒住荒村。狂名偶爲留詩著，陳迹仍因好事存。金石鏘洋虚殿寂，龍蛇灑落古牆昏。飛黄滅沒浮雲外，疲馬何能望駿奔。
長垣道中作 司馬光
極目王畿四坦然，方輿如地蓋如天。始知恃險不如德，去殺勝殘已百年。
再使河北 司馬光
桑麥青青四月初，皇華使者又脂車。爲臣豈得辭王事，壽昌侍郎巽之子。
河北道中作  其一 司馬光
綠柳陰中白浪花，河邊日日暗風沙。解鞍縱馬悄無事，隱几看書隨處家。
河北道中作  其二 司馬光
河勢東迴今幾年，濃陰滿目盡桑田。川原變化無終極，一氣不爲常寂然。
河北道中作  其三 司馬光
原上纍纍古冢高，昔時意氣盡賢豪。斷碑名姓已磨滅，永日東風吹野蒿。
夜發長垣 司馬光
長塗暑氣劇，永日卧郵亭。畫伏如牆鼠，宵行似野螢。歇鞍沙月白，拂面柳風醒。歷歷瞻雲漢，誰爲二使星。
送丁正臣通判復州 司馬光
得失固有命，世人空自勞。冬温少霜雪，松短沒蓬蒿。孤宦千里遠，榮名一旦高。回看碌碌者，太華與秋毫。
致政王侍郎挽歌二首  其一 司馬光
弱冠獻奇策，居然終賈才。賦成平樂館，歌奉柏梁杯。麗藻留昭世，英遊隔夜臺。土中埋美玉，誰見不興哀。
致政王侍郎挽歌二首  其二 司馬光
振鷺辭靈沼，冥鴻翔太虚。清朝解鳴玉，舊里掛安車。詩酒江山勝，園林俸祿餘。所忠今不往，誰奏茂陵書。
景仁招遊東園馬上口占 司馬光
適野自可愛，况逢佳主人。馬穿官柳影，衣拂帝城塵。物外誰知樂，樽前别有春。年華己消歇，歷歷見松筠。
依前韻奉送才元和甫使北 司馬光
析木带天津，華星隨去人。揚旍踰絕漠，負弩候前塵。出塞風霜苦，歸塗楊柳春。會書專對美，燁燁滿秋筠。
哭劉仲邍  其一 司馬光
天下才無幾，夫君獨患多。高文粲列宿，英辯瀉長河。榮宦成朝夢，浮生度尺波。舊僚空執酒，相與淚滂沱。
哭劉仲邍  其二 司馬光
昔醉金明渚，今来慧辯祠。當年笑相視，此日哭殊悲。天迥川原凈，風高草木衰。江梅靈氣在，泉下復相知。
送向防禦知陳州 司馬光
千騎去翩翩，專城上少年。韋平家好學，陰馬世稱賢。官用才能進，恩非雨露偏。想聞河潤遠，封畛帝畿連。
春貼子詞 皇帝閣六首 其一 司馬光
肇履璿璣曆，重飛緹室灰。寒隨土牛盡，暖應斗車回。
春貼子詞 皇帝閣六首 其二 司馬光
鸞路迎長日，農祥正曉天。九垓同燠沐，萬物向蕃鮮。
春貼子詞 皇帝閣六首 其三 司馬光
盛德方迎木，柔風漸布和。省耕將效駕，擊壤已聞歌。
春貼子詞 皇帝閣六首 其四 司馬光
候鴈来歸北，寒魚陟負冰。相烏風色改，暘谷日華升。
春貼子詞 皇帝閣六首 其五 司馬光
浮陽滿野白溶溶，澤底山椒淑氣通。草木豈能知造化，一華一葉盡天功。
春貼子詞 皇帝閣六首 其六 司馬光
漠然天造與時新，根著浮流一氣均。萬物不須雕刻巧，正如恭已布深仁。
春貼子詞 太皇太后閣六首 其一 司馬光
盛德初臨震，陽和已動坤。發生天施大，厚載母儀尊。
春貼子詞 太皇太后閣六首 其二 司馬光
種桃臨玉井，裁勝刻金花。借問此何處，崑山王母家。
春貼子詞 太皇太后閣六首 其三 司馬光
長樂曉鐘殘，皇輿入問安。東風猶料峭，冒絮禦餘寒。
春貼子詞 太皇太后閣六首 其四 司馬光
慶壽風煙接未央，飛樓複道鬰相望。春来無以銷長日，閑取經書教小王。
春貼子詞 太皇太后閣六首 其五 司馬光
冰澌半解波先綠，柳葉未生條已黄。四海澄清天子孝，朝回日奉萬年觴。
春貼子詞 太皇太后閣六首 其六 司馬光
東宮歸政五年餘，隱几時觀黄老書。禁闥無爲民自化，熙熙不獨在春初。
春貼子詞 皇太后閣六首 其一 司馬光
母德思齊盛，天心奮豫初。青暉凝輦路，佳氣擁宸居。
春貼子詞 皇太后閣六首 其二 司馬光
暖日初添刻，柔風乍襲衣。弄孫時哺果，觀織屢臨機。
春貼子詞 皇太后閣六首 其三 司馬光
膾肉紛銀縷，蘭芽蔟紫茸。太官遵舊俗，歲歲與今同。
春貼子詞 皇太后閣六首 其四 司馬光
釵上花開海燕飛，紅繒翦萼蠟粘枝。風前飄蕩參差羽，還似瑤箱呈瑞時。
春貼子詞 皇太后閣六首 其五 司馬光
玉漏聲殘金殿開，乘輿清蹕問安来。盡將草木欣欣意，同與新春入壽杯。
春貼子詞 皇太后閣六首 其六 司馬光
裁縫大練成春服，慈儉由来性所鍾。肯使外家矜侈靡，車如流水馬如龍。
春貼子詞 皇后閣五首 其一 司馬光
穜稑獻新種，禕褕澣舊衣。玉鈎隨步輦，行看采桑歸。
春貼子詞 皇后閣五首 其二 司馬光
樛木猶藏葉，夭桃未作花。六宮歌逮下，四海詠宜家。
春貼子詞 皇后閣五首 其三 司馬光
溝暖冰初斷，牎晴雪半消。餘寒不足畏，塗壁盡芳椒。
春貼子詞 皇后閣五首 其四 司馬光
寶勝金幡巧鬬功，綵花蠟燕颺和風。玉盤翠苣映紅蓼，捧案朝来獻兩宮。
春貼子詞 皇后閣五首 其五 司馬光
春衣不用蕙蘭薰，領緣無煩刺繡文。曾在蠶宮親織紞，方知縷縷盡辛勤。
春貼子詞 夫人閣四首 其一 司馬光
壁带非煙潤，金鋪霽景鮮。繡功添采縷，和氣入繁絃。
春貼子詞 夫人閣四首 其二 司馬光
翦綵催花發，開簾望燕歸。藏鬮新過臘，習舞競裁衣。
春貼子詞 夫人閣四首 其三 司馬光
綺窗繡戶又東風，丹掖遊陪歲歲同。但願太平無限樂，何須三十六離宮。
春貼子詞 夫人閣四首 其四 司馬光
聖主終朝勤萬幾，燕居專事養希夷。千門永晝春岑寂，不用車前插竹枝。
和景仁瓊林席上偶成 司馬光
念昔瓊林賜宴歸，綵衣綠綬正相宜。將雛雖復慰心喜，負米翻成觸目悲。殿角花猶紅勝火，樽前髪自白如絲。桂林衰朽何須恨，幸有新枝續舊枝。
早朝書事 司馬光
太白明如李，東方三丈高。晨光孤照闕，霧氣濕侵袍。槐柳經霜慘，驊騮得路豪。素餐無小補，俛仰愧金鼇。
登長安見山樓 司馬光
到官今十日，纔得一朝閑。歲晚愁雲合，登樓不見山。
長安送李堯夫同年 司馬光
昔歲瓊林花氣曛，今朝長樂柳梢春。事隨流水滔滔度，鬢結繁霜戢戢新。世路飽諳都是夢，人生可貴莫如身。會須築室臨清洛，相與攜筇戴葛巾。